Il-Kummissjoni llum qed tirrapporta dwar il-progress li sar fl-implimentazzjoni tad-Dikjarazzjoni bejn l-UE u t-Turkija u dwar skemi ta' rilokazzjoni u ta' risistemazzjoni. Illum, il-Kummissjoni adottat ukoll ir-raba' Rakkomandazzjoni li tqis il-progress li sar mill-Greċja biex tpoġġi fis-seħħ sistema ta' ażil li tiffunzjona b'mod sħiħ, u tistabbilixxi proċess għat-tkomplija gradwali tat-trasferimenti lejn il-Greċja skont ir-Regolament ta' Dublin. L-ewwel Viċi President tal-Kummissjoni Ewropea, Frans Timmermans, qal: "L-approċċ Ewropew komprensiv dwar il-migrazzjoni qed juri riżultati pożittivi. Dan nistgħu narawh fl-implimentazzjoni kontinwa tad-Dikjarazzjoni bejn l-UE u t-Turkija u t-tnaqqis drammatiku fl-għadd ta' migranti irregolari li waslu l-Greċja. Narawh ukoll fil-progress li għamlu l-awtoritajiet Griegi biex isewwu n-nuqqasijiet fis-sistema tal-ażil tal-pajjiż, u dan ippermettielna nirrakkomandaw it-tkomplija gradwali tat-trasferimenti lejn il-Greċja skont ir-Regolament ta' Dublin mill-15 ta' Marzu 2017. Dan se jipprovdi aktar diżinċentivi kontra d-dħul illegali u l-movimenti sekondarji, u huwa pass importanti għar-ritorn lejn sistema ta' Dublin u ta' Schengen li jiffunzjonaw b'mod normali." Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: "Kemm l-Italja kif ukoll il-Greċja għamlu sforzi kbar f'dawn l-aħħar xhur biex jimmaniġġaw il-kriżi tar-refuġjati. Il-fatt li llum nagħlqu l-każijiet ta' ksur dwar it-teħid tal-marki tas-swaba' u r-reġistrazzjoni tal-migranti huwa prova ta' dan. Novembru ta' din is-sena kien xahar rekord għar-rilokazzjoni b'aktar minn 1,400 persuna trasferiti, u l-Istati Membri jibnu fuq dan il-progress billi jkomplu jintensifikaw u jsostnu dawn l-isforzi. L-għan tagħna huwa li sas-sena d-dieħla nirrilokaw lil dawk kollha fl-Italja u fil-Greċja li huma eliġibbli għar-rilokazzjoni. Dawn l-isforzi, flimkien ma' tnaqqis kontinwu fil-wasliet mit-Turkija bis-saħħa tad-Dikjarazzjoni bejn l-UE u t-Turkija, huma elementi kostitwenti meħtieġa għal ritorn gradwali lejn is-sistema ta' Dublin għall-Greċja." Progress kostanti fl-implimentazzjoni tad-Dikjarazzjoni bejn l-UE u t-Turkija L-implimentazzjoni tad-Dikjarazzjoni bejn l-UE u t-Turkija kkonfermat it-tendenza ta' ksib kostanti ta' riżultati tajbin, għalkemm dan isir fid-dawl ta' bosta sfidi. L-għadd ta' qsim irregolari tal-Baħar Eġew matul il-perjodu ta' rappurtar baqa' sostanzjalment aktar baxx minn dak ta' qabel id-Dikjarazzjoni bejn l-UE u t-Turkija. Minn Marzu, kien hemm medja ta' 92 wasla kuljum, meta mqabbel ma' 10,000 f'ġurnata waħda f'Ottubru s-sena l-oħra. Komplew jitwettqu operazzjonijiet ta' ritorn b'żieda ta' 170-il persuna rritornati mit-Tielet Rapport 'l hawn, u b'hekk l-għadd totali ta' persuni rritornati skont id-Dikjarazzjoni jew il-protokoll bilaterali bejn il-Greċja u t-Turkija dwar ir-riammissjoni laħaq l-1,187. Madankollu, għad hemm nuqqasijiet importanti, b'mod partikolari fir-rigward tar-ritmu tar-ritorni mill-Greċja lejn it-Turkija li għadu kajman wisq u li wassal għal pressjoni addizzjonali fuq il-gżejjer Griegi. Is-sitwazzjoni jistħoqqilha mhux biss monitoraġġ bir-reqqa iżda, aktar importanti minn hekk, aktar sforzi biex titjieb is-sitwazzjoni fil-gżejjer Griegi. Għaldaqstant huwa essenzjali li jiġu pprovduti biżżejjed riżorsi li jiżguraw l-ipproċessar effettiv tal-applikazzjonijiet għall-ażil u li l-Istati Membri jirrispondu b'mod sħiħ għas-sejħiet mill-Uffiċċju Ewropew ta' Appoġġ fil-qasam tal-Ażil. Sabiex tiġi żgurata l-implimentazzjoni sħiħa tal-azzjonijiet tal-UE skont id-Dikjarazzjoni bejn l-UE u t-Turkija u sabiex tittaffa l-pressjoni minn fuq il-gżejjer, il-Koordinatur tal-UE Maarten Verwey illum ippubblika Pjan ta' Azzjoni Konġunt elaborat mal-awtoritajiet Griegi. Fir-rigward tal-implimentazzjoni tal-Pjan Direzzjonali tal-Liberalizzazzjoni tal-Viża, it-Turkija għadha trid tissodisfa seba' punti ta' riferiment. Il-Kummissjoni tħeġġeġ l-isforzi tat-Turkija biex tissodisfa l-punti ta' riferiment pendenti kollha mill-aktar fis possibbli. Il-Kummissjoni u t-Turkija komplew bid-djalogu tagħhom biex isibu soluzzjonijiet, inkluż dwar il-bidliet leġiżlattivi jew proċedurali meħtieġa biex jiġu ssodisfati l-punti ta' riferiment kollha li għadhom pendenti. Il-Kummissjoni kompliet tħaffef l-għoti ta' fondi permezz tal-Faċilità għar-Refuġjati fit-Turkija, wara li diġà kienet allokat l-ammont totali ta' €2.2 biljun mit-€3 biljun previsti għall-perjodu mill-2016 sal-2017 sabiex jiġu indirizzati l-ħtiġijiet l-aktar urġenti tar-refuġjati u tal-komunitajiet ospitanti fit-Turkija. L-ammonti mogħtija b'kuntratt żdiedu għal €1.3 biljun. Il-Kummissjoni qed tagħmel l-isforzi kollha meħtieġa sabiex tħaffef l-iżborżi permezz tal-Faċilità, li s-somma tagħhom issa laħqet €677 miljun. It-trasferimenti ta' Dublin lejn il-Greċja għandhom gradwalment jerġgħu jibdew Illum, il-Kummissjoni adottat ir-Raba' Rakkomandazzjoni tagħha dwar it-tkomplija tat-trasferimenti lejn il-Greċja bħala pass lejn il-funzjonament normali tar-regoli tas-sistema ta' Dublin. Il-Kummissjoni ssib li l-Greċja għamlet progress sinifikanti biex tpoġġi fis-seħħ l-istrutturi istituzzjonali u legali essenzjali ta' sistema ta' ażil li taħdem sew. Madankollu, il-bidu mill-ġdid irid jagħti kas tal-fatt li l-Greċja għadha qed tiffaċċja pressjoni migratorja għolja u li għad hemm nuqqasijiet fis-sistema ta' ażil Griega, b'mod partikolari fir-rigward tal-kundizzjonijiet ta' akkoljenza, tat-trattament ta' applikanti vulnerabbli u tal-ħeffa li bihom l-applikazzjonijiet tal-ażil jiġu rreġistrati, ippreżentati u eżaminati. Għaldaqstant, il-Kummissjoni tirrakkomanda li t-trasferimenti lejn il-Greċja għandhom jerġgħu jibdew gradwalment, fuq il-bażi ta' assigurazzjonijiet individwali mill-awtoritajiet Griegi għal kull persuna rimpatrijata, li jiggarantixxu li dawn se jintlaqgħu b'dinjità. Sabiex jiġi evitat li jitpoġġa piż insostenibbli fuq il-Greċja, it-tkomplija ta' trasferimenti mhux se tkun applikata b'mod retroattiv u li se tikkonċerna biss lill-applikanti għal ażil li jkunu daħlu l-Greċja b'mod irregolari mill-15 ta' Marzu 2017 'il quddiem jew li l-Greċja tkun responsabbli għalihom mill-15 ta' Marzu 2017 skont kriterji oħrajn ta' Dublin. Sabiex tappoġġa l-isforzi tal-Greċja, il-Kummissjoni tappella li l-Istati Membri kollha jikkonformaw b'mod sħiħ mal-obbligi ta' rilokazzjoni tagħhom u biex jiżguraw il-mobilizzazzjoni ta' esperti dwar l-ażil lejn il-Greċja. Jenħtieġ li l-applikanti jiġu trasferiti biss jekk l-awtoritajiet Griegi jagħtu garanziji individwali f'kull każ li l-applikant jiġi trattat skont id-dritt tal-UE. L-applikanti għall-ażil vulnerabbli, inklużi vjaġġaturi minorenni mhux akkumpanjati, ma għandhomx jiġu trasferiti lejn il-Greċja għalissa. Jenħtieġ li jitwaqqaf tim ta' esperti tal-EASO mill-Istati Membri biex jappoġġa l-kooperazzjoni bejn l-Istati Membri u biex jirrapporta dwar jekk il-persuni trasferiti lura lejn il-Greċja humiex trattati skont il-garanziji mogħtija mill-awtoritajiet Griegi. Il-Kummissjoni se tirrapporta regolarment dwar il-progress li jkun sar fl-implimentazzjoni tar-Rakkomandazzjoni u taġġorna r-rakkomandazzjonijiet tagħha jekk dan ikun meħtieġ. Progress dwar ir-rilokazzjoni u r-risistemazzjoni F'Novembru kien hemm 1,406-il rilokazzjoni, l-ogħla numru għal xahar partikulari s'issa, u dan jikkonferma tendenza pożittiva, bi stabbilizzazzjoni tar-rilokazzjonijiet mill-Greċja għal madwar 1,000 fix-xahar u b'żieda sinifikanti fir-rilokazzjonijiet mill-Italja. B'kollox, 8,162 persuna ġew rilokati s'issa, 6,212 mill-Greċja u 1,950 mill-Italja. Il-Kummissjoni tqis li issa għandu jkun fattibbli li l-applikanti kollha eliġibbli għal rilokazzjoni fil-Greċja u fl-Italja jiġu trasferiti lejn Stati Membri oħra sa Settembru 2017. Sabiex jintlaħaq dan l-għan, minn issa 'l quddiem l-Istati Membri għandhom iwettqu mill-inqas 2,000 rilokazzjoni fix-xahar mill-Greċja u 1,000 mill-Italja. Minn April 2017, l-għadd ta' rilokazzjonijiet fix-xahar mill-Greċja għandu jkun mill-inqas 3,000 u 1,500 mill-Italja. Il-Kummissjoni kompliet taħdem mill-qrib mal-awtoritajiet Griegi u Taljani kif ukoll mal-Istati Membri biex tneħħi l-ostakli biex tħaffef ir-rilokazzjonijiet fil-post. Illum, il-Kummissjoni ddeċidiet li tagħlaq il-proċeduri ta' ksur kontra l-Italja u l-Greċja talli ma implimentawx ir-Regolament Eurodac minħabba li fiż-żewġ Stati Membri issa hemm rata ta' teħid ta' marki tas-swaba' ta' kważi 100 % taċ-ċittadini ta' pajjiż terz li jeħdulhom il-marki tas-swaba' u li jkunu daħlu fl-UE b'mod irregolari mal-fruntieri esterni. L-Istati Membri komplew iżidu wkoll l-isforzi tagħhom dwar ir-risistemazzjoni – billi joffru rotot legali u sikuri lil 13,887 persuna s'issa mit-22,504 li kien hemm ftehim dwarhom skont l-iskema ta' Lulju 2015. Sa mir-rapport preċedenti ġie risistemat għadd rekord ta' 2,035 persuna fix-xahar, prinċipalment mit-Turkija, mill-Ġordan u mil-Libanu. Ġew risistemati 544 refuġjat Sirjan mit-Turkija, u dan ġab l-għadd totali ta' risistemazzjonijiet mit-Turkija skont id-Dikjarazzjoni bejn l-UE u t-Turkija għal 2,761. Għal aktar informazzjoni Komunikazzjoni: Ir-Tmien Rapport dwar ir-Rilokazzjoni u r-Risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Is-sitwazzjoni attwali tar-Risistemazzjoni SKEDA INFORMATTIVA: Ir-rilokazzjoni u r-risistemazzjoni SKEDA INFORMATTIVA: Il-ġestjoni tal-kriżi tar-refuġjati: Appoġġ finanzjarju tal-UE lill-Greċja Mistoqsijiet frekwenti: L-istabbiliment ta' Qafas tal-UE dwar ir-Risistemazzjoni L-Aġenda Ewropea dwar il-Migrazzjoni Komunikazzjoni: Ir-Raba' Rapport dwar il-progress li sar fl-implimentazzjoni tad-Dikjarazzjoni bejn l-UE u t-Turkija Anness 1 Anness 2 SKEDA INFORMATTIVA: Faċilità għar-Refuġjati fit-Turkija Ir-Raba' Rakkomandazzjoni dwar miżuri urġenti li għandhom jittieħdu mill-Greċja fid-dawl tat-tkomplija tat-trasferimenti lejn il-Greċja skont ir-Regolament ta' Dublin